DOI: 10.14457/tu.the.2016.848
title: กฎหมายสิทธิมนุษยชนระหว่างประเทศกับกรณีการสร้างกำแพงของอิสราเอลบนดินแดนปาเลสไตน์ทีี่ถูกยึดครอง

description: ความขัดแย้งระหว่างอิสราเอลกับปาเลสไตน์ที่ดำเนินมาอย่างยาวนานเป็นสาเหตุสำคัญที่ทำให้อิสราเอลเข้ายึดครองดินแดนของชาวปาเลสไตน์และชนชาติอาหรับอื่นๆ ในปี ค.ศ.1967 และการที่อิสราเอลสร้างกำแพงเพื่อกั้นดินแดนระหว่างอิสราเอลและปาเลสไตน์ในปี ค.ศ. 2002  โดยอ้างเหตุผลด้านความมั่นคงของอิสราเอลในการป้องกันการโจมตีจากฝั่งปาเลสไตน์ได้ก่อให้เกิดความขัดแย้งที่รุนแรงเพิ่มมากขึ้นด้วยกำแพงบางส่วนถูกสร้างลงบนดินแดนปาเลสไตน์ที่ถูกยึดครองอันมีชื่อเรียกว่าดินแดนเวสต์แบงก์และฉนวนกาซ่ารวมไปถึงเยรูซาเลมตะวันออก และกำแพงดังกล่าวยังครอบคลุมอาณาเขตเกินเลยออกไปจากแนวเส้น Green Line  นอกจากประเด็นดังกล่าวอิสราเอลยังได้มีคำสั่งและมาตรการอื่นๆ มีผลกระทบต่อประชาชนชาวปาเลสไตน์อันเกี่ยวเนื่องด้วยการสร้างและการใช้กำแพงความมั่นคง อาทิ คำสั่งยึดที่ดินและรื้อทำลายทรัพย์สินของชาวปาเลสไตน์เพื่อการสร้างกำแพง มาตรการในการตรวจสอบและอนุญาตบุคคลเพื่อเดินทางผ่านประตูกำแพง  มาตรการในการขออนุญาตเข้าอยู่อาศัยในพื้นที่ seam zone ซึ่งเป็นพื้นที่ปิดล้อมโดยกำแพงและอยู่ระหว่างฝั่งตะวันออกของแนวเส้น Green Line กับฝั่งตะวันตกของแนวกำแพง ทั้งนี้อิสราเอลยังได้ให้การสนับสนุนชาวอิสราเอลหรือชาวยิวบางส่วนให้เข้าไปตั้งรกรากในดินแดนที่ถูกยึดครองเป็นนิคมที่อยู่อาศัยชาวยิว  ซึ่งการสร้างกำแพงรวมถึงคำสั่งและมาตรการต่างๆที่เกี่ยวข้องกับกำแพงของอิสราเอลได้สร้างความเสียหายต่อชาวปาเลสไตน์เป็นอย่างมาก  ด้วยประเด็นข้างต้นก่อให้เกิดคำถามว่าการกระทำเหล่านี้ของอิสราเอลชอบด้วยกฎหมายระหว่างประเทศหรือไม่  ในกรณีนี้สมัชชาใหญ่แห่งสหประชาชาติได้มีมติร้องขอให้ศาลยุติธรรมระหว่างประเทศวินิจฉัยในความเห็นเชิงปรึกษา (Advisory Opinion) ถึงประเด็นความชอบด้วยกฎหมายของการสร้างกำแพงของอิสราเอลบนดินแดนปาเลสไตน์ที่ถูกยึดครอง  และศาลยุติธรรมระหว่างประเทศได้มีคำวินิจฉัยในกรณีนี้เมื่อปี ค.ศ.2004 โดยมีใจความว่าอิสราเอลมีพันธกรณีที่ต้องเคารพสิทธิของประชาชนชาวปาเลสไตน์และมีพันธกรณีต่อกฎหมายมนุษยธรรมระหว่างประเทศและกฎหมายสิทธิมนุษยชน  ทั้งยังมีคำสั่งให้อิสราเอลยุติการละเมิดพันธกรณีของตนตามกฎหมายระหว่างประเทศ  โดยยุติการสร้างกำแพงและรื้อถอนกำแพงที่สร้างลงบนดินแดนที่ถูกยึดครองในทันที  รวมทั้งให้เพิกถอนหรือยกเลิกกฎหมายหรือข้อบังคับที่มีขึ้นเพื่อการสร้างกำแพง และมีคำสั่งให้อิสราเอลเยียวยาความเสียหายอันเกิดแก่บุคคลทั้งปวงจากการสร้างกำแพงนั้นอีกด้วย  อย่างไรก็ตาม  อิสราเอลไม่ได้ปฏิบัติตามความเห็นเชิงปรึกษาของศาลยุติธรรมระหว่างประเทศ  ทั้งยังดำเนินการก่อสร้างกำแพงส่วนที่เหลือรวมทั้งมีคำสั่งและมาตรการอันเกี่ยวข้องกับกำแพงเรื่อยมาจนถึงปัจจุบันวิทยานิพนธ์ฉบับนี้มุ่งศึกษาประเด็นกฎหมายสิทธิมนุษยชนระหว่างประเทศในกรณีการสร้างกำแพงของอิสราเอลบนดินแดนปาเลสไตน์ที่ถูกยึดครอง  ซึ่งผู้เขียนแบ่งประเด็นที่ศึกษาออกเป็นสองประเด็นใหญ่อันได้แก่ปัญหาขอบเขตการบังคับใช้กฎหมายสิทธิมนุษยชนระหว่างประเทศและปัญหาความชอบด้วยกฎหมายสิทธิมนุษยชนระหว่างประเทศในกรณีการสร้างกำแพงของอิสราเอลบนดินแดนปาเลสไตน์ที่ถูกยึดครอง  โดยศึกษาวิเคราะห์จากข้อเท็จจริงและผลกระทบต่อสิทธิของประชาชนชาวปาเลสไตน์ในปัจจุบันและเลือกวิเคราะห์ในประเด็นความชอบด้วยกฎหมายเฉพาะต่อหลักกฎหมายสิทธิมนุษยชน 8 ประการอันได้แก่สิทธิในเสรีภาพในการโยกย้าย  สิทธิที่จะไม่ถูกเลือกปฏิบัติทางเชื้อชาติ  สิทธิในการกำหนดเจตจำนงตนเอง  สิทธิในเสรีภาพทางความคิด  มโนธรรมและศาสนา  สิทธิที่จะได้รับการพิจารณาคดีที่เป็นธรรม  สิทธิในความเป็นส่วนตัว  สิทธิในการทำงาน  และสิทธิที่จะมีมาตรฐานการครองชีพที่เพียงพอ